paragraph_text: Ašurbanipal je uposlio učenjake i prepisivače koji su prepisali starije tekstove, uglavnom iz babilonskih izvora. Fragmenti te kraljevske knjižnice uključuju kraljevske natpise, kronike, mitološke i religijske tekstove, ugovore, kraljevske potpore i uredbe, kraljevska pisma, i različite administrativne dokumente. Neki od spomenutih tekstova sadrže divinacije, znamenja, inkantacije i himne raznih bogova, dok se drugi odnose na medicinu, astronomiju i književnost. Ep o Gilgamešu, remek djelo drevnog babilonskog pjesništva, pronađen je u knjižnici zajedno s Enūma Eliš, pričom o stvaranju, i mitom o Adapi, prvom čovjeku, i pričama poput Siromaha iz Nippura. Tekstovi su napisani klinopisom uglavnom na akadskom jeziku.